KIRJALLINEN KYSYMYS P-3215/01 esittäjä(t): Torben Lund (PSE) komissiolle. Untuvien kyniminen elävistä linnuista.



Virallinen lehti nro 134 E , 06/06/2002 s. 0211 - 0212



KIRJALLINEN KYSYMYS P-3215/01 esittäjä(t): Torben Lund (PSE) komissiolle (14. marraskuuta 2001) Aihe: Untuvien kyniminen elävistä linnuista Tanskan DR-televisiokanava näytti viikolla 42 uutiskuvia Puolasta, missä hanhia kynittiin elävältä. Näitä untuvia käytetään peitteissä ja tyynyissä. Tätä menetelmää puolustetaan sillä, että laatu on suhteellisen korkea, mutta valitettavasti eläimet joutuvat kärsimään, kun ne kynitään elävältä. Tämä on myös ristiriidassa Euroopan neuvoston suosituksen T-AP (95)5 kanssa. Nämä epäeettiset tuotantomenetelmät on lakkautettava välittömästi. Sen vuoksi kysyn komissiolta, mitä EU:n lainsäädäntöä on voimassa tällä alalla, ja mihin toimiin komissio aikoo ryhtyä varmistaakseen eläinten hyvinvoinnin ennen kaikkea hanhien (ja samoista tuotantomenetelmistä kärsivien ankkojen) osalta. Myös se on kohtuutonta, että että esimerkiksi untuvapeitteitä ostaessaan kuluttajat eivät saa tietoja käytetyistä tuotantomenetelmistä, kyniminen mukaan lukien. Joissakin tapauksissa kuluttajat ostavat mieluummin kuitutäytteisiä peitteitä untuvapeitteiden sijasta ollakseen varmoja siitä, että eivät joudu tukemaan epäeettisiä tuotantomuotoja. Tässä yhteydessä pyydän komissiota ilmoittamaan, aikooko se ottaa käyttöön merkinnän tai sertifioinnin, joiden avulla kuluttajat voivat tehdä tietoon perustuvia valintoja ja joiden avulla tuottajia ohjataan edistämään eläinten hyvinvointia. Tätä eläinlajia tunnutaan kiusattavan kaikissa yhteyksissä, esimerkkinä luksusherkkuna tunnettu hanhenmaksa, jota tuotetaan siten, että hanhia täysin sopimattomalla ja epäeettisellä tavalla pakkoruokitaan siinä määrin, että ne eivät pysty edes kävelemään. Tämän vuoksi EU:n on puututtava tässä yhteydessä kumpaankin näistä ongelmista. David Byrnen komission puolesta antama vastaus (28. tammikuuta 2002) Kuten arvoisa parlamentin jäsen toteaa, elävien hanhien kyniminen rikkoo tuotantoeläinten suojelua koskevan eurooppalaisen yleissopimuksen pysyvän toimikunnan 22. kesäkuuta 1999 antamassa suosituksessa T-AP(95) 20 olevan 23 artiklan 3 kohtaa vastaan. Puola ei ole ratifioinut yleissopimusta, eivätkä sitä tällä hetkellä sido samat hanhenkasvatukseen sovellettavat säännöt kuin yhteisöä ja sen jäsenvaltioita. On syytä huomauttaa, että yhteisön lainsäädäntö sisältää myös eläinten hyvinvointia koskevia säädöksiä, joten Puolan on unionin jäseneksi liityttyään sovellettava maataloudessa ja eläintenpidossa yhteisön normeja. Yhteisön jäsenvaltiot voivat panna mainitun yleissopimuksen nojalla annetut suositukset täytäntöön saatettuaan tuotantoeläinten suojelusta 20. heinäkuuta 1998 annetun neuvoston direktiivin 98/58/EY(1) osaksi lainsäädäntöään. Direktiivin 5 artiklan mukaisesti komissio tekee neuvostolle ehdotuksia, jotka ovat tarpeen yleissopimuksen ja tieteellisen arvioinnin perusteella sen nojalla annettujen suositusten yhdenmukaiseksi soveltamiseksi. Komission tiedossa ei ole tapauksia, joissa hanhia koskevaa suositusta ei olisi unionin alueella noudatettu ja joiden vuoksi olisi erityisin yhteisön säädöksin taattava suosituksen yhdenmukainen soveltaminen. Komissiolla ei tällä hetkellä ole ehdotuksia, jotka koskisivat tietojen antamista kuluttajille siitä, miten hanhenuntuvat on niitä sisältäviin tuotteisiin hankittu. Komissio ei tiedä tällaisia ehdotuksia olevan vireillä myöskään jäsenvaltioissa. Tilannetta seurataan. (1) EYVL L 221, 8.8.1998.